ગુજરાતમાં સ્લિવલેસ ટી-શર્ટ કે ગંજી પહેનાર બગલનું અને ચડ્ડી પહેરનાર પોતાના પગનું શેવિંગ કરવું જરૂરી નથી સમજતા. એક જમાનામાં તો વાળ એ મર્દાનગીનું પ્રતીક હતું. એ વખતે લોકો છાતીના વાળ દેખાડવા શર્ટનાં બટન ખુલ્લાં રાખતા હતા, પણ હવે ચડ્ડી બનિયાનધારી વાળને કારણે હવે વરવો લાગે છે. એમાં ઘરમાં ખણવા અંગે કોઈ કાયદા બન્યા નથી, એટલે આવા ચડ્ડીસમ્રાટો પોતાની મરજી મુજબ ખુલ્લા પગને મનફાવે એમ પસવારતા જોવા મળે છે. પાછું વજન વધારે કે બહુ ઓછું હોય તો આ ચડ્ડીવીરો એકદમ કાર્ટૂન જેવા લાગે. ચોકડીવાળી અને પાતળા કાપડની ચડ્ડીઓમાં એ કેદી જેવા લાગે અને જો ચડ્ડીનો ઘેરાવો કમર પર ઓછો અને નીચે જતાં વધુ હોય તો એ હવાલદાર જેવો લાગે. આ મોટી ચડ્ડીમાં સળી જેવા પગ હોય તો પાતળી સળેકડી પર ઝંડો ફરકાવ્યો હોય એવું લાગે છે. જોકે આવી ચડ્ડીઓ હવાદાર હોય છે.